Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 203/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Λουκάνικο Πιτσιλιάς« (Loukaniko Pitsilias)

EU-nr.: PGI-CY-02369 — 15.9.2017

BOB ( ) BGB (X)

1. Betegnelse

»Λουκάνικο Πιτσιλιάς« (Loukaniko Pitsilias)

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

Betegnelsen »Λουκάνικο Πιτσιλιάς/Loukaniko Pitsilias« bruges om et lagret, røget kødprodukt marineret i vin, med følgende kendetegn:

Fysiske egenskaber:

Produktet sælges til konsum som rækker af pølser, som par eller som enkelte pølser.

Hver enkelt pølse er lang, smal og cylindrisk.

Organoleptiske egenskaber

Farve: mørk gråbrun til sort på ydersiden og blegt lilla indvendigt med markante, spredte fedtmarmoreringer

Duft: duft af røg, rødvin, koriander (Coriandrum sativum) og spidskommen (Cuminum cyminum)

Smag: let saltet med fremtrædende smag af rødvin, røg, koriander, spidskommen og sort peber (Piper nigrum)

Konsistens: sammenhængende i konsistens. Ved udskæring er den enkelte skive sammenhængende, uden at det hakkede kød falder fra hinanden.

Kemiske egenskaber

Vandindhold: 40-60 %

Natriumchlorid: 1,5 % – 3 %

Maksimalt fedtindhold: 35 %.

3.3. Foder (kun for animalske produkter) og råvarer (kun for forarbejdede produkter)

»Λουκάνικο Πιτσιλιάς/Loukaniko Pitsilias« fremstilles uden tilsætning af konserveringsmidler (f.eks. nitrat, nitrit eller polyphosphat), smagsforstærkere eller andre tilsætningsstoffer. De råvarer, der indgår i fremstillingen, indeholder ligeledes ikke tilsætningsstoffer eller konserveringsmidler (f.eks. nitrat eller nitrit).

Følgende råvarer anvendes i tilberedningen af »Λουκάνικο Πιτσιλιάς/Loukaniko Pitsilias«:

— hakket fersk svinekød fra sunde dyr, der er blevet slagtet i overensstemmelse med lovgivningen (helt afblødt og nedkølet med det samme). Ved modtagelse foretages kontrol af farve (karakteristisk lys rød), lugt (god), kernetemperatur (mellem 0 °C og 4 °C)

— svinetarm, renset og saltet ved en temperatur på under 4 °C. Ved modtagelse foretages kontrol af renhed og lugt (god)

— groft (hav)salt

— stødt koriander (coriandrum sativum), stødt spidskommen (cuminum cyminum) og stødt sort peber (piper nigrum);

— tør rødvin produceret i det afgrænsede geografiske område af druer fra vinmarker beplantet med vinstokke af den lokale sort »Mavro«, som er dominerende i området, og hvor der også kan forekomme vinstokke af sorten »Maratheftiko« (Vamvakada). Vinmarkerne er beliggende i det område, hvor Pitsilia-vine med kontrolleret oprindelsesbetegnelse fremstilles. Ved modtagelse foretages kontrol af vinens aroma (karakteristisk for druesorten), alkoholindhold (mellem 12 % og 15 %) samt sukkerindhold (under 4 g/liter)

3.4. Specifikke etaper af produktionen, som skal finde sted i det afgrænsede geografiske område

De forskellige trin til tilberedning af »Λουκάνικο Πιτσιλιάς/Loukaniko Pitsilias«, som skal foregå i det afgrænsede geografiske område, er: (tør)saltning af det hakkede kød og marinering i vin, tilsætning af krydderier, påfyldning af farsen på svinetarm, afbinding af pølser af samme størrelse, så der laves »Λουκάνικο Πιτσιλιάς/Loukaniko Pitsilias« som »pølser på snor«, røgning og modning af pølserne (eventuelt).

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

»Λουκάνικο Πιτσιλιάς/Loukaniko Pitsilias« kan sælges emballeret eller uemballeret, hel eller i skiver.

3.6. Særlige regler for mærkning af det produkt, som den registrerede betegnelse henviser til

Uanset i hvilken form produktet præsenteres (emballeret eller uemballeret, hel eller skiveskåret) skal det være forsynet med en passende mærkning med oplysninger om den registrerede betegnelse og oplysninger om fabrikken, hvor produktet er produceret og/eller udskåret i skiver og pakket (hvis udskæring og pakning ikke foregår på produktionsfabrikken).

4. Kort angivelse af det geografiske områdes afgrænsning

Det afgrænsede geografiske område, Pitsilia, er kendt som et bjergområde. Det omfatter områder i 700 meters højde eller derover og ligger inden for følgende lokaliteter, der administrativt hører under:

Nicosia-distriktet: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca-distriktet: Odou

Limassol-distriktet: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Tilknytning til det geografiske område

Ansøgningen om registrering af betegnelsen »Λουκάνικο Πιτσιλιάς/Loukaniko Pitsilias« BGB baseres på produktets fysiske, kemiske og organoleptiske egenskaber, som udvikles og bevares i en produktionsproces, der ikke kræver brug af tilsætningsstoffer eller andre hjælpestoffer.

De særlige kendetegn ved »Λουκάνικο Πιτσιλιάς/Loukaniko Pitsilias« er resultatet af producenternes særlige håndværksmæssige kunnen, herunder især følgende:

Kødet er relativt magert, da et højere fedtindhold ville give et produkt af en blødere konsistens end ønsket.

Det hakkede kød saltes efter producentens skøn ud fra erfaring og omrøres med intervaller for at opnå en ensartet saltfordeling i alt det hakkede kød og det ønskede saltindhold i det færdige produkt.

Saltning og vinmarinering sker samtidig. Det saltede, hakkede kød bliver liggende i vinen og omrøres med intervaller for at sikre, at vinens karakteristiske smag, aroma og farve fordeles ensartet i alt kødet.

Den karakteristiske, intense vinsmag og aroma og den karakteristiske farve indvendigt i »Λουκάνικο Πιτσιλιάς/Loukaniko Pitsilias«-pølserne bestemmes af valget af en passende tør rødvin (med hensyn til aroma og kemiske egenskaber) fra vinmarker med vinstokke af den lokale sort »Mavro«, som er dominerende i området (dyrkes på omkring 80 % af det samlede areal, der er tilplantet med vinstokke), eller med vinstokke af den blå druesort »Maratheftiko«, samt varigheden af den periode, hvor kødet marinerer i vinen.

På samme måde som salt og vin tilsættes krydderier til det hakkede kød.

Processerne med saltning, vinmarinering, tilsætning af krydderier og omrøring af farsen er vigtige elementer i produktionsprocessen, som skal sikre, at de pølser, der fremstilles af den samme hakkede fars, alle har de samme kvalitetsegenskaber.

Når farsen har det særlige særkende, som producenten ønsker, fyldes den på naturlig svinetarm. Tarmen lukkes i enderne, og der bindes knude med bestemte intervaller, så der dannes rækker af »Λουκάνικο Πιτσιλιάς/Loukaniko Pitsilias« som »pølser på snor«. En vigtig del af producenternes ekspertise, når pølserne fyldes på tarm og bindes, er at lave små huller, der forhindrer, at overskydende væske lukkes inde. Hvis det sker, bliver det færdige produkt ujævnt og med små luftlommer.

Røgning er også en vigtig del af producenternes ekspertise, da den er afgørende for det færdige produkts smag, aroma, konsistens og farve. Røgningen er det trin i produktionsprocessen, hvor den udvendige farve på »Λουκάνικο Πιτσιλιάς/Loukaniko Pitsilias«-pølserne ændres, og de bliver mørkere mod slutningen af røgningen. Der anvendes mild og gradvis koldrøgning. Ildens intensitet, røgningens varighed, afstanden mellem ilden og pølserækkerne, og hvor ofte pølserne flyttes rundt i røgeriet bestemmes på baggrund af producentens erfaring, og det giver en slutprodukt, der er røget uden at ændre den smag og aroma, der blev opnået i det produktionstrin, hvor det hakkede svinekød marinerede i vin og krydderier. Ildens intensitet varierer efter klimaforholdene for at sikre, at smag og konsistens i det færdige produkt ikke påvirkes. Hvis ilden er kraftig under røgningen, vil det færdige produkt få en mere sprød konsistens, og den udvendige farve vil blive mørkere, og det er ikke ønskede egenskaber.

Røgning og (eventuel) modning er de processer, der bestemmer produktets fugtindhold og den karakteristiske faste konsistens ved konsum i modsætning til lignende produkter, der ikke røges og modnes.

Klimaet i Pitsilia-regionen med kølige tørre somre og milde vintre kombineret med det skrånende terræn med relativt ufrugtbar jord har dannet baggrund for udviklingen af processen til fremstilling og konservering af forarbejdede kødprodukter under almindelige omgivende forhold og gjort det muligt at have forsyninger af kød til familien året rundt uden at skulle konservere det i fedt (som man gør i andre regioner). Ekspertisen i at fremstille disse produkter er overleveret uændret fra generation til generation. Det er den samme viden, som udnyttes i dag af producenterne i Pitsilia-regionen under mere moderne forhold.

Jordbunden og klimaet i Pitsilia-regionen har også altid bevirket en lavere volumen i produktionen af druer sammenlignet med andre regioner, og derfor bliver druesaften mere rig på polyphenoler. Ud over produktionsekspertisen har producenterne af »Λουκάνικο Πιτσιλιάς/Loukaniko Pitsilias« også arvet den fremragende sorte vin, der omtales af N. Ierides (1903: Cyperns historie kort fortalt), og det skaber en yderligere tilknytning mellem produktet og regionen, da produktet bærer præg af den intense smag og aroma, der er kendetegnende for de lokale »Mavro«-vine.

Det er på grund af de særlige kendetegn, som »Λουκάνικο Πιτσιλιάς/Loukaniko Pitsilias« udviser, og som skyldes producenternes ekspertise og brugen af regionens vine, at produktet sammen med Pafítiko Loukaniko har opnået et omdømme som Cyperns bedste pølser, ifølge P. Xioutas, 1978: Kypriaki Laografia ton Zóon (Dyr i den kypriotiske folklore).

Forarbejdede kødprodukter fra Pitsilia-egnen, herunder »Λουκάνικο Πιτσιλιάς/Loukaniko Pitsilias«, forbindes generelt med regionen, og de nævnes konkret i alle publikationer og/eller hjemmesider med information om turisme/og/eller gastronomi om området (Cyperns ministerium for landbrug, naturressourcer og miljø, 2011: Gastronomikos Chartis tis Kyprou (Kulinarisk kort over Cypern), og Florentia Kithraiotou, 2009: Trofi: aformi schesis (Mad: Grundlaget for et godt forhold).

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUT L 343 af 14.12.2012, s. 1.